
TEMATIKUS UTAK MAGYARORSZÁGON: TRENDEK, KIHÍVÁSOK ÉS FEJLESZTÉSI LEHETŐSÉGEK

Kulcsszavak: tematikus út; turisztikai trend; keresletelemzés; borút; fenntarthatóság
A dolgozat a magyarországi turisztikai tematikus utak jelenlegi állapotát vizsgálja. A kereslet és a kínálat elemzése mellett fejlesztési javaslatokat kínál.
Az alábbi hipotéziseket állítja és igazolja:
1. A tematikus utak kínálta értéket digitális jelenlét és tudatos marketingtevékenység által lehet leghatékonyabban kommunikálni Y és Z generációs fogyasztók felé.
2. Az Y és a Z generációk turizmushoz való hozzáállását alapvetően meghatározza az egyedi élményszerzés, mint kulcsmotiváció, a fenntarthatóság és a digitalizáció.
3. A tematikus utak fenntartásának elengedhetetlen komponensei a stabil és innovatív menedzsment, a közösségi összefogás és a kiegyensúlyozott finanszírozási háttér.
4. Annak ellenére, hogy hazánkban nem működnek eredményesen a tematikus utak, jelentős ismertséggel rendelkeznek és lenne érdeklődés irántuk a belföldi turisták részéről.
A dolgozat kutatásmódszertana az alábbiakból áll:
• 1000 fős reprezentatív kérdőíves felmérés a tematikus utak iránti keresletről.
• Mélyinterjú a Szekszárdi és a Villány-Siklósi Borút Egyesületek (egykori) elnökeivel a tematikus utak működtetésének alapfeltételeiről.
• Internetes és közösségi média-elemzés a magyarországi (vélhetően) működő tematikus utak digitális marketing-tevékenységéről.
• Hazai és nemzetközi szakirodalmi áttekintés, trendelemzés.
A kutatás eredményei igazolják, hogy a Y és Z generáció leginkább a digitális marketing által érhető el. Alátámasztják továbbá, hogy az y és z generációt leginkább meghatározó trendek a fenntarthatóság, a digitalizáció és az egyedi élményszerzés. A mélyinterjúk alátámasztják az állítást, miszerint a tematikus utak fenntartható működtetéséhez elengedhetetlen a stabil és innovatív menedzsment, a közösségi összefogás és a kiegyensúlyozott finanszírozási háttér. Az 1000 fős felmérés pedig igazolja, hogy a tematikus utak helyzetétől függetlenül jelentős ismertséggel rendelkeznek és lenne érdeklődés irántuk a belföldi turisták körében.



